da en en en fr de da id da nb da da da da da da da da da da da en da da nb en en en
Så gik den ikke længere, men sølv er også pænt – Amjad Khan dominerede finalen - Svanholm Cricketklub
Torsdag d. 13. september 2018 kl. 22:59 af Henrik Pfaff
Sjovt - eller måske ikke så sjovt - som det kan gå. Den tidligere testspiller – og i øvrigt Svanholm-træner -, Amjad Khan i en dybt koncentreret skikkelse med hver eneste fiber spændt bragede et century mod os i den afgørende kamp mod KB – en ren finale. 110 på 98 bolde - 72 af dem på de sidste 51 bolde.
Så glad var Amjad for hans century - det første i Danmark
Her var en mand, der ville vise sin klasse. Både af hensyn til kampens betydning og overfor landstræneren, der ikke benytter ham på landsholdet, men måske også for hans eget hold, der havde gemt ham af vejen i T 20 finalen
Sidste år skete nogenlunde det samme – bare med omvendt fortegn. Saif Ahmad scorede i næstsidste kamp 136 mod KB og fik deres skuldre til at hænge lige så meget som vores gjorde i søndags i Albertslund.
På en dejlig tætklippet bane (i KB’s midlertidige hjemmebane i Albertslund – men for lille til klassecricket – så alt lyst ud vor vore farver, da vi havde fire KB’ere ude for 53 og 5 for 99. Da havde Amjad gjort sin entre og han spillede totalt fejlfrit – KB endte med 309 for 8 på de 50 overs. To gærder hver til Atta Ullah, Hamid Shah og Saud Munir for henholdsvis 25, 51 og 72.
Efter sigende var vores optimistiske. De mente, at de 300 på den større Svanholm Park kun ville have været lidt over 230-40 stykker.
Den optimisme forsvandt på første og anden overs første bold. Dommer Lars Hedegård gav Zameer Khan ud lbw på kampens første bold på en, som selv med referentens dårlig hørelse udenfor kunne høres var forsynet med et ”batklik”.
Anden overs første bold var der dog ikke noget at spille om. Hamid Shah var ude med lbw på en, der må betegnes som plumb.
To ude for seks og vi jagtede yderligere308 point med en gærdeside, der ikke just kan betegnes som bred. Da yderligere to mand var ude på første og anden bold var KB’s danske mesterskab sikret efter 35 overs, hvor vi var ude for 135. Zishan Shah (31) prøvede at koncentrere sig et stykke tid, indtil han kaste sig ud i et selvmorderisk fremstød. Mads Henriksen (20) var ude på et utroligt greb af KB’s træner Keith Dabengwa. Saad Ahmad spillede koncentreret i 45 bolde indtil han ligesom andre fik en kant på spinner KB’s Bashir Shah (4/34).
Ups - Atta Ullah ude på lidt elegant vis
Saad Ahmad gjorde hvad han kunne for at holde lidt sammen på tropperne
Men det var nu slet ikke så ringe, at vi kunne nå så langt med et hold, der i den grad har været plaget af skader og fravær. Til finalen stillede vi op uden den spillende træner Rashed Lewis, der havde brudt kontrakten ved at tage hjem i utide for at forhandle kontrakt med Western Province – den tør han nok ikke bryde - sidste sæsons topscorer Saif Ahmad har hele sæsonen haft problemer med en håndskade og er endt med at spille noget sekunda cricket i Norge, keeper Wahab Hashmi tog på studieophold i Australien midt på sæsonen (Taha Ahmed gjorde det i øvrigt glimrende på keepertjansen som andenreserve for Wahab) og Jonas Henriksen har i flere omgange været skadet – sidst har han været ude i lang tid på grund af en lyskenskade
Stående bagest fra venstre Atta Ullah, Mads Henriksen, Touqeer Ahmed, Zishan Shah, Saud Munir.
Forrest Zeshan Khan, Zameer Khan, Taha Ahmed, Hamid Shah, Abdullah Mahmood, Saad Ahmad.